คลังดันลงทุนเกิน500ล. จัดทำข้อตกลงคุณธรรม
คลังดันลงทุน 12 โครงการ มูลค่าตั้งแต่ 500 ล้านบาท จัดทำข้อตกลงคุณธรรม
4 ธ.ค. 2558

คลังดันลงทุน 12 โครงการ มูลค่าตั้งแต่ 500 ล้านบาท จัดทำข้อตกลงคุณธรรม
นายมนัส แจ่มเวหา อธิบดีกรมบัญชีกลาง เปิดเผยว่า คณะกรรมการความร่วมมือป้องกันการทุจริต ซึ่งมีนายอภิศักดิ์ ตันติวรวงศ์ รมว.คลัง เป็นประธาน มีมติเห็นชอบโครงการจัดซื้อจัดจ้างในปีงบประมาณ 2559 เพื่อจัดทำข้อตกลงคุณธรรมจำนวน 12 โครงการ โดยคัดเลือกมาจากโครงการที่เป็นภารกิจหลักของแต่ละหน่วยงานที่มีมูลค่าตั้งแต่ 500 ล้านบาทขึ้นไป ซึ่งอยู่ระหว่างการขั้นตอนการจัดทำ TOR เพื่อจัดทำข้อตกลงคุณธรรม (Integrity Pact)
สำหรับรายชื่อโครงการที่ได้รับการคัดเลือกเข้าร่วมโครงการจัดทำข้อตกลงคุณธรรม อาทิ โครงการก่อสร้างอาคารที่ทำการสถาบันนิติวิทยาศาสตร์พร้อมสิ่งประกอบ ต.คูบางหลวง อ.ลาดหลุมแก้ว จ.ปทุมธานี วงเงินงบประมาณ 1,007 ล้านบาท ของสถาบันนิติวิทยาศาสตร์ กระทรวงยุติธรรม โครงการก่อสร้างอาคารผู้ป่วยนอก โรงพยาบาลสุราษฎร์ธานี วงเงินงบประมาณ 607 ล้านบาท ของสำนักบริหารการสาธารณสุข กระทรวงสาธารณสุข เป็นต้น
ทั้งนี้ ที่ประชุมยังเห็นชอบแนวทางการคัดเลือกผู้สังเกตการณ์ในโครงการข้อตกลงคุณธรรม โดยให้องค์กรต่อต้านคอร์รัปชั่น (ประเทศไทย) และคณะกรรมการร่วมภาคเอกชน 3 สถาบัน (กกร.) คัดเลือกรายชื่อผู้สังเกตการณ์เข้าร่วมโครงการ และรับทราบความคืบหน้าของโครงการจัดทำข้อตกลงคุณธรรมของปีงบประมาณ 2558 ที่ดำเนินการแล้ว 5 โครงการ